b'\n_START_ARTICLE_\nDetektor svetlobe\n_START_PARAGRAPH_\nDet\xc3\xa9ktor svetl\xc3\xb4be ali f\xc3\xb3todet\xc3\xa9ktor je fizikalna naprava, ki se uporablja v sistemih razsvetljave in fotometriji. Delimo jih na detektorje svetlosti, ki merijo svetlost dolo\xc4\x8dene povr\xc5\xa1ine in detektorje osvetljenosti, ki merijo koliko svetlobnega toka pade na dolo\xc4\x8deno povr\xc5\xa1ino. Zadnji so najpogostej\xc5\xa1i pri regulaciji razsvetljave.\n_START_SECTION_\nDiode PIN\n_START_PARAGRAPH_\nDale\xc4\x8d najpogostej\xc5\xa1i detektorji v sistemih regulirane razsvetljave so diode p-i-n. Delovanje temelji na svetlobnem vzbujanju elektronov, kar povzro\xc4\x8di pove\xc4\x8danje toka preko diode. To se zgodi tudi pri navadni diodi, torej pn spoju, a intrinzi\xc4\x8dni pas pri diodi p-i-n ob\xc4\x8dutno pove\xc4\x8da odvisnost elektri\xc4\x8dnega toka od vpadne svetlobe. Odlikuje jih nizka cena, preprostost uporabe, majhnost in robustnost. Klju\xc4\x8dna karakteristika detektorja je krivulja njegove spektralne ob\xc4\x8dutljivosti, ki se mora \xc4\x8dim bolje ujemati s krivuljo spektralne ob\xc4\x8dutljivosti o\xc4\x8desa - V(\xce\xbb), saj je od tega odvisna njegova to\xc4\x8dnost. Pri uporabi v fotometriji merimo namre\xc4\x8d vedno glede na ob\xc4\x8dutljivost \xc4\x8dlove\xc5\xa1kega o\xc4\x8desa, ki jo podaja funkcija V(\xce\xbb).\n_START_SECTION_\nIzvori napak\n_START_PARAGRAPH_\nSkupna lastnost obeh detektorjev, ki jih lahko zdru\xc5\xbeimo pod imenom fotocelica, je podvr\xc5\xbeenost motnjam. Najve\xc4\x8dji izvor napak je neustrezna spektralna porazdelitev, katero popravljamo z uporabo barvnih filtrov, medtem ko drugi najpogostej\xc5\xa1i izvor pogre\xc5\xa1kov predstavljajo razpr\xc5\xa1itelji svetlobe, ki so vgrajeni v vse fotocelice, saj je za pravilno delovanje detektorja, bodisi pin diode, bodisi fotomultiplikativne cevi, potrebno dose\xc4\x8di homogeno porazdelitev svetlobe po povr\xc5\xa1ini senzorja. Slabost skoraj vseh razpr\xc5\xa1ilcev (diffusorjev) je odvisnost prepustnosti od vpadnega kota svetlobe.'